นายกรัฐมนตรี ระบุ ติดตามสถานการณ์ในฮ่องกง 24 ชั่วโมง ให้ความมั่นใจรัฐบาลมีแนวทางดูแลคนไทย สั่งการให้กระทรวงคมนาคม วางแผนดูแลและอพยพประชาชนหากมีเหตุฉุกเฉิน
พลเอกประยุทธ์ จันทร์โอชา นายกรัฐมนตรี และ รัฐมนตรีว่าการกระทรวงกลาโหม กล่าวถึงสถานการณ์ความไม่สงบที่เขตบริหารพิเศษฮ่องกงว่า รัฐบาลติดตามสถานการณ์อย่างใกล้ชิด โดยหน่วยงานที่เกี่ยวข้องไม่ว่าจะเป็นกระทรวงการต่างประเทศ และสถานทูต เตรียมแผนดูแลคนไทยที่อยู่ในสนามบิน รวมถึงคนไทยที่ใช้ชีวิตอยู่ในฮ่องกงด้วย         อย่างไรก็ตามวันนี้สถานการณ์ดีขึ้นตามลำดับ การเดินทางสามารถทำได้ปกติ โดยสถานกงสุลใหญ่ยังรายงานความคืบหน้าเป็นระยะ พร้อมทั้งประเมินสถานการณ์รายวัน ซึ่งตนเองยังติดตามรับฟังรายงานตลอด 24 ชั่วโมง ขอให้ทุกคนอย่ากังวล เพราะรัฐบาลมีแนวทางในการดูแลประชาชนอยู่แล้ว        นายกรัฐมนตรียังขอความร่วมมือให้คนไทยหลีกเลี่ยงอยู่ในพื้นที่การชุมนุม โดยรัฐบาลสั่งการให้กระทรวงคมนาคม วางแผนดูแลและอพยพประชาชนหากมีเหตุฉุกเฉิน